OpenLLM-France/wikimedia huggingface dataset:
# 13 d'aprile

U 13 d'aprile hè u 103$^u$ ghjornu di l'annu (u 104$^u$ sì hè bisestile) in u calendariu gregurianu. Restanu 262 ghjorni à a fine di l'annu.

## Morti

* 2008 : Petru Sinoncelli, patriottu Corsu

## Celebrazioni
### Santi

Santu Martinu, papa. A Beata Ida.
Martinu Primu, papa, natu in l'Ombria, in a cità di Todi, hè mortu in Crimea l'annu 653.
Quand'ellu hè statu fattu papa, l'annu 649, cundannò e teurie di l'imperatore bizantinu Custanziu Secondu, è di i so teologhi, nantu à l'incarnazione di u Verbu. Custanziu u fece arrestà è purtà in Custantinopuli duv'ellu hè ghjuntu mezu mortu da tantu ch'ellu era statu maltrattatu da i guardiani.
In prigiò, scrisse: "Da 47 ghjorni, ùn mi anu ancu datu appena d'acqua per lavammi. Zucculeghju da u freddu. Sò indebulitu da un sciuglimentu di corpu. Rendu tuttu ciò ch'o manghju. Ma Diu vede tuttu è mi cunfideghju à ellu".
Ghjudicatu da i teologhi è funziunarii di l'imperatore, fù esiliatu in Crimea duv'ellu morse.
Etimolugia: Martinu vene da u nome di u diu Marte, cù u significatu: "picculu Marte".
Casate: De Martini, Demartini, Martinaggi, Martinelli, Martinenghi, Martinetti, Martini, Martinucci.
Nomi: Maartina, Machin, Marcin, Màrtainn, Märtel, Marten, Märten, Marti, Märti, Martie, Martina, Martinho, Martinian, Martiniana, Martiniano, Martinianus, Martinien, Martinienne, Martinka, Martino, Martinu, Martinus, Martjin, Martl, Marton, Marton, Martsen, Marty, Martyn, Matten, Mertens, Mirtel, Tien, Tienis, Tiens, Tinie, Tinus.
Ida, nata l'annu 1040, era a moglia di u conte di Bulogna chì cumandava da l'Ardenne à u mare Atlanticu. Anu avutu dui figlioli maschji: Gottifreddu di Buglione è Balduvinu Primu, chì anu participatu à a prima Cruciata in l'annu 1099 è sò stati i primi rè di u regnu francu di Ghjerusalemme.
Anu avutu cum'è ghjenneru à Arrigu Quartu, l'imperatore d'Alemagna chì ebbe à scumbatte cù u papa Gregoriu Settimu per via di l'investiture.
U 25 ghjennaghju 1077, Arrigu Quartu ghjunse à u castellu di Canossa, pruprietà di a principessa Mattilda di Toscana, per sottumettesi à u papa. E' ricordemu chì, dopu à issa famosa ghjurnata, u papa è a fida Mattilda partiinu da Canossa senza pressassi, è almanacconu di sottumette a Corsica à a Santa Sede, è di mettela sottu à a tutella di Pisa.
Ida era una donna assai credente, cunsigliata da Santu Anselmu chì venia à visitalla in Bulogna o li scrivia lettere spirituale chì sò state cunservate.
I so sciali eranu di fà ornamenti pè e chjese è di pregà. Anu pretesu chì e so prighere anu participatu à u successu di a prima Cruciata.
Hè morta à l'età di 73 anni, u 13 aprile 1113, dopu à avè fattu miraculi chì anu permessu a beatificazione.
Etimolugia: da u germanicu "idis" (donna).
Nomi: Ida,Ide, Ita, Idchen, Iken, Itchen, Itte.

## Ligami esterni

* Storia di a Corsica Archiviu 2006-07-28 at the Wayback Machine
* Almanaccu Adecec 2007 Archiviu 2007-02-12 at the Wayback Machine
# 13 di dicembre

U 13 di dicembre hè u 347esimu ghjornu (u 348esimu ghjornu s'è l'annata hè bisesta) di u calendariu gregorianu.

## Morte

- 2016 - Alan Thicke , attore canadianu.

## Celebrazione
### I Santi

Santa Lucia.
Lucia era una vergine siciliana, marturiata in Siracusa versu l'annu 290.
A legenda conta ch'ella hè stata dinunziata cum'è Cristiana da un giuvanottu chì si ne era innamuratu è ghjera statu rispintu. Hè stata cundannata à fà a vita di e prustitute ma, quand'elli a volsenu purtà in una casa, restò ferma cum'è una culonna è mancu dui boi l'anu pussuta move. Anu pruvatu à brusgialla ma e fiare si alluntanavanu. In fine, l'anu scannata.
Avia dettu à u ghjudice: "Tù rispetta a vuluntà di i to patroni, éiu rispettu quella di u mio Diu; tù trema davanti à i to principi, eiu ùn temu chè u mio Diu; tù , i to principi ùn li voli dispiace, eiu u mio Diu ùn u vogliu offende. Fà dunque ciò chì ti pare è piace, eiu feraghju ciò chì serà utile pè u salvamentu di l'anima meia".
Una altra legenda dice chì, per fassi goffa, si sradicò l'ochji è i mandò, nantu à un piattu, à u so innamuratu, ma a Vergine Maria i li rese più belli è più lucenti.
A salma di Santa Lucia hè stata purtata da Siracusa in Custantinopuli è da Custantinopuli in Venezia.
Etimolugia è nomi: Cf Lucca (18 uttobre).- In u 1981, in Corsica, Lucia venia à u dodecesimi rangu di i nomi feminili. Era quellu di 12 donne nantu à 1000.
Paesi è cità: Siracusa. In Corsica: Bucugnanu, Azzana, Talasani, Chera, u Viscuvatu, Santa Lucia di Mercuriu, Santa Lucia di Moriani, Santa Lucia di Tallà, Santa Lucia di Portivechju. A' u Medievu, Santa Lucia avia 29 chjese è ghjè sempre stata cum'è in Roma, a Santa Patrona di parechje cunfraterne.
Prutezzione: Sinu à a riforma greguriana di u calindariu, a festa di Santa Lucia era u 27 dicembre è currispundia à u sulstiziu d'invernu, quandu i ghjorni riprincipianu à cresce, quandu a luce rivene. Da u 1584, u pruverbiu francese : "à la Sainte Luce, les jours avancent d'un saut de puce" ùn hè dunque più valevule. Per via di a currispundenza cù u sulstiziu, dunque di u nome, Santa Lucia avia a riputazione di guarì l'ochji malati. Ancu oghje si sente dì: "chì San Lucia ci cunservi a vista".- In Parigi, Lucia hè a santa patrona di i sartori.

## Ligami

* Archiviu 2006-04-22 at the Wayback Machine L'almanaccu 2006 di l'Adecec
# 13 di ghjennaghju

U 13 di ghjennaghju hè u 13$^u$ ghjornu di l'annu in u calendariu gregurianu. Restanu 352 ghjorni à a fine di l'annu (353 sì hè bisestile).

## Morti

* 2017 : Jean-Marie Poli, prisidenti di l'Associu Sulidarità è elettu di l'Assemblea di Corsica

## Celebrazioni
### Santi

Santu Ilariu.
Ilariu hè natu versu l'annu 315 in Pictavi (l'attuale cità di Poitiers, dipartimentu di a Vienne) in una famiglia nobile è pagana. Era maritatu è avia una figliola. Studiendu a filosufia, è punendusi quistioni, hà trovu e risposte in a Bibbia. E' ghjè cusì ch'ellu s'hè fattu cristianu. Dopu battizatu, hà vulsutu cunverte a moglia è a figliola. Elettu vescu di Pictavi à 35 anni, si stacca fisicamente da a moglia per ùn scuntralla più chè à l'altare. Cù San Martinu - chì avia abbandunatu l'armata per esse u so elevu - cumbattianu per una vera fede cristiana.
A' l'epica, l'Imperatori pruvavanu à impone l'arianisimu cù a speranza di ristabilisce a tranquilità in l'Imperu. L'arianisimu era una duttrina comuda. Ci era Diu... è po ci era Ghjesù, un omu chì avia assai qualità divine, allora chì a Chjesa latina, pè u più, addimettia a Santissima Trinità.
Santu Ilariu, omu d'azzione è scrittore di valore, cumbattì l'arianisimu cù accanimentu. E' cusì fù esiliatu per quattru anni in Frigia. Fù in issa regione di l'Asia minore ch'ellu hà cumpostu u so famosu libru "De Trinitate" chì diventò u vademecum di i partitanti di l'ortodussia. S'ellu hè vultatu in i do lochi, hè chì i veschi ariani di l'Asia minore ùn dumandavanu chè à sbarazzassine. Rivenutu in a so dioccesi l'annu 360, hè mortu sette anni dopu.
Dicenu chì Santu Ilariu era un omu caritatosu, bravu è assai simpaticu. A' chì u vedia una volta diventava u so amicu.
Etimolugia: da u lat. "hilaris" (alegru).
Nomi: Allaire, Glares, Guilarka, Hélier, Hilar, Hilaria, Hilarie, Hilario, Hilarion,Hilarius, Hilary, Hillary, Hillery, Ilari, Ilaria, Ilarion, Ilarione, Ilariouchka, Ilariu, Ilarka, Ilaro, Kläres, Lariocha.
Paesi è cità: Parma, Poitiers, Luçon.

## Ligami esterni

* Storia di a Corsica Archiviu 2006-07-28 at the Wayback Machine
* Almanaccu Adecec 2007 Archiviu 2007-02-12 at the Wayback Machine
# 13 di lugliu

U 13 di lugliu hè u 194esimu ghjornu (u 195esimu ghjornu s'è l'annata hè bisesta) di u calendariu gregorianu.

## Celebrazione
### Feste
### I Santi

Santu Arrigu.
Arrigu, duca di Baviera, era natu u 6 maghju di l'annu 973. A' 29 anni, diventava rè d'Alemagna è, dodeci anni dopu, in Roma, li davanu a curona di u Santu Imperu. Regnava dunque nantu à l'Alemagna, l'Austria, a Sguizzera, i Paesi Bassi, è l'Italia d'in sù. Hè mortu dece anni dopu, u 13 lugliu 1024, à 41 annu, è l'anu sepoltu in Bamberga di Baviera.
In issi dece anni, Arrigu ebbe u so da fà, sempre in guerra per mantene l'unità di u Santu Imperu. A so seconda preocupazione era di rifurmà u papatu. Bisognu ci ne era chì, in issu seculu, nantu à 28 papa, 14 devianu à donne di esse stati eletti. Avia da intraprende issa riforma cù l'aiutu di Rubertu u Pietosu, rè di Francia, quand'elli si sò morti tramindui.
Attempu à Arrigu, si festighjeghja a moglia, Cunegonda, figliola di u conte di u Lussemburgu, chì ghjè stata santificata ancu ella. A' a morte di u maritu, si era disfatta di tuttu ciò ch'ella avia è passava u so tempu à pregà è à serve i poveri in una abbazia ch'ella avia creatu. Hè morta u 3 marzu 1033. L'anu sepolta in Bamberga accantu à u maritu.
Bamberga era un situ maravigliosu. In vita, ci andavanu inseme, tutte e volte ch'elli pudianu.
Arrigu.
Etimolugia: da u germ. "heim" (casa, famiglia) è "ric" ((putente).
Casate: Arrighi, Arrii.
Nomi:Arrighetta, Arrigo, Arrigu, Dieks, Drickes, Driek, Eanruig, Eiric, Enrichetta, Enrico, Enricu, Enrique, Enriqueta, Enza, Enzina, Enzio, Enzo, Erichetta, Guenia, Guenrieka, Guenrikh, Haain, Hank, Hanraoi, Harriet, Harriot, Harry, Hattie, Heiko, Heincke, Heinel, Heinemann, Heinko, Heino, Heinrich, Heinz, Henderkien, Hendrick, Hendricus, Hendrijke, Hendrik, Hendrika, Hendrikus, Hendrina, Henke, Henneke, Henning, Henno, Henri, Henrietta, Henriette, Henrik, Henrika, Henrika, Henry, Henschel, Hettie, Hetty, Hinderik, Hinnerk, Hinrich, Hinz, Indrikis, Jette, Keikki, Kejke, Netta, Nettie, Reiz, Rickie, Riken, Ritz, Yetta.
Paesi è cità: Basileu, Bamberga.
Cunegonda:
Etimolugia: da u germ. "kuni" (discendenza, sterpa) è "gund" (cumbattitu).
Nomi: Cunegonda, Cunégonde, Gunde, Gundel, Kinga, Koneke, Kundel, Kuneke, Kuni, Kunigunde, Kunissa, Künne, Kunni, Kunsela.
Paesi è cità: Bamberga.
Prutezzione: i cechi.

## Ligami

* Archiviu 2006-04-22 at the Wayback Machine L'almanaccu 2006 di l'Adecec
# 13 di maghju

U 13 di maghju hè u 133esimu ghjornu (u 134esimu ghjornu s'è l'annata hè bisesta) di u calendariu gregorianu.

## Evenimenti

* 1846: Li Stati Uniti d'America dichjàrani guerra à lu Mèssicu.

## Celebrazione
### Feste
### I Santi

Santa Orlanda. Santu Servaziu.
Orlanda serebbi morta in Villers-Poterie à u seculu IX. Dicenu ch'ella era a figliola di Desideriu, rè di i Lombardi, chì, da chjuca, pregava à Santa Orsula è l'ondecimila vergine, è vulia fassi sora. U babbu a volse dà cum'è moglia à u rè di a Scozia. Quandu i signori scuzzesi a purtavanu à u futuru sposu, scappò per andassine in Colonia à u munasteru di Santa Orsula. Per istrada si ammalò è morse à Villers-Poterie, in casa di un paisanu chì l'avia accolta.
Ciò chì ghjè certu, hè chì, in u 1103, u vescu di Liegi fece fà, in issu locu, una chjesa dedicata à Santa Orlanda. E' oghje, a preganu sempre.
Etimolugia, casate, nomi: Cf u 15 sittembre.
Paesi è cità: Belgica.
Servaziu hè mortu in Mastric, capilocu di u Limburgu olandese, in l'annu 384. Ci sò chì pretendenu ch'ellu era natu in l'Armenia, figliolu di Ghjudei parenti di Maria Vergine, chì si eranu spatriati.
Servaziu hè statu, un mezu seculu, vescu di a cità belgica di Tongheren.
A' quelli tempi, Santu Attanasiu di Alessandria d'Egittu cumbattia l'Ariani chì negavanu a Santissima Trinità. Ellu ne fece altru è tantu in i so lochi è participò à i Cuncilii di Cologna (346) di Sardiche (l'annu dopu) è di Rimini (359). Servasiu avia cunnusciutu à Attanasiu quand'ellu fù esiliatu in Trevi chì, da Tongheren à Trevi, ùn ci hè chè una sessantina di chilometri. Da più à menu, i dui omi avianu listessa età.
Servaziu si hè trovu mischjatu à e lotte trà Magnenziu chì si era dichjaratu imperatore d'Occidente, è Custanziu, imperatore d'Oriente, nanzu chì Magnenziu si tombi, in l'annu 353, è chì Custanziu ebbi u cumandu di tuttu l'Imperu.
Quandu, versu l'annu 380, i Uni si avvicinavanu da Tongheren, Servaziu si rifugiò in Mastric cù i so Cristiani è i so libri, è morse pocu dopu in issa cità.

## Ligami

* L'almanaccu 2006 di l'Adecec
* Liggì l'arthìcuru innantu a la Sassaripedia - Leghje st'artìculu nant'à a Wikipedia in sassarese Archiviu 2006-04-22 at the Wayback Machine
# 13 di marzu

U 13 di marzu hè u 72$^u$ ghjornu di l'annu (u 73$^u$ sì hè bisestile) in u calendariu gregurianu. Restanu 293 ghjorni à a fine di l'annu.

## Celebrazioni
### Santi

Santu Ruderigu.
Ruderigu era un Spagnolu di Cordoba, scapatu u 13 marzu di l'annu 837, cù u cumpagnu, San Salomone.
Avia dui fratelli, unu catolicu, l'altru musulmanu, chì passavanu u so tempu à liticassi per via di a religione.
Un ghjornu ch'elli ne eranu venuti à e maniccie, Ruderigu prova à spiccialli. Si voltanu tramindui contru à ellu, li si cozzanu, è u lascianu cum'è mortu. U fratellu catolicu scappa, chì a pulizza di u califfu ùn burlava. U musulmanu mette à Ruderigu nantu à un catalettu è li face fà u giru di a cità pianghjendu è stritendu: "Fighjate u mio poveru fratellu tombu da un assassinu cristianu per ùn avè vulsutu rinnegà l'Islamu".
Ruderigu risuscitò è guarì. E' si n'andete pè i carrughji di Cordoba, fendu sapè ch'ellu ùn era mai statu musulmanu, è chì, più chè mai, credia in Ghjesù Cristu.
U capu di a pulizza u fece arrestà è mette in prigiò duv'ellu si trova in cumpagnia di un certu Salomone chjosu per avè pruvatu di sparghje a fede cristiana. Inseme, si cunsulavanu è pregavanu.
U ghjudice i stacca è prova à cunverteli dicendu à ugnunu chì l'altru avia apostasiatu. I dui omi si ridenu d'ellu è ùn cedenu. Allora i caccia da prigiò è li taglianu u capu.
Etimolugia: da u germanicu "hrod" (gloria) è "ric" (putente).
Nomi: Broderick, Rick, Ricky, Rod, Roddie, Roddy, Rodéric, Roderich, Roderick, Rodrick, Rodrigo, Rodrigue, Rodriguez, Rorich, Rörig, Ruaidhri, Ruderigu, Rurich, Rurik, Ruy.
Litteratura: Corneille, "Le Cid" (1636), Victor Hugo "Ruy Blas".

## Ligami esterni

* Storia di a Corsica Archiviu 2006-07-28 at the Wayback Machine
* Almanaccu Adecec 2007 Archiviu 2007-02-12 at the Wayback Machine
# 13 di ferraghju

U 13 di ferraghju hè u 44$^u$ ghjornu di l'annu in u calendariu gregurianu. Restanu 321 ghjorni à a fine di l'annu (322 ghjorni pè l’annate bisestile).

## Evenimenti

* 1668: Carlu II di Spagna ricunnosce l'indipendenza portughese.

### In Corsica
## Nascite

* Georges Simenon (13 di ferraghju 1903-4 di settembre 1989), 1966
- 1990 - El Rubius (Rubén Doblas Gundersen), youtuber spagnolu

## Celebrazioni
### Santi

A Beata Beatrice. San Martinianu.
Beatrice hè nata in Ornaciaccum, l'attuale cità d'Ornacieux in u dipartimentu di l'Isère, versu l'annu 1260.
A' 13 anni, hè entrata à a Certosa di Parmenia. Più tardi, a mandonu à fà un munasteru in un locu chjamatu oghje Eymieu, dipartimentu di a Drôme. Cù e cumpagne, campava in a miseria. Hè morta u 25 nuvembre 1303.
Etimolugia: da u lat. "beatrix" ( felice, chì rende felice).
Nomi: Bea, Beatrice, Béatrice, Béatrix, Beatriz, Beatty, Biche, Trixie.
Litteratura: U nome Beatrice hè statu immurtalizatu da Dante chì, in a "Divina Comedia", canta a memoria di Beatrice Portinari, una amica di giuventù morta in u 1290, à 23 anni.
Martinianu hè un santu assai pupulare di a Chjesa greca. A festa era digià celebrata in Custantinopuli à u seculu quintu, ma di l'omu ùn si sà duv'ellu campava, nè quandu.
A legenda dice ch'ellu campava in una baracca quandu, una sera, una vechja, chì si chjamava Zoè, ghjunse è li dumandò l'uspitalità. Fora piuvia chì ne falava, è facia un freddu chì si seccava. A vechja paria tantu malavviata chì a lasciò entre è li dete u so lettu. Ellu passò a notte in un catagnone.
A mane, Zoè avia cambiatu di faccia è di vestura. Era diventata una bellissima donna chì li prupunì u matrimoniu. Abbacciacatu, Martinianu disse di sì. Ma, prudente, chì quella li dumandava di signà un cuntrattu, dumandò tempu sinu à a sera.
Nanzu sera, u Signore li fece capì qual'ella era issa donna. Allora, scappò, imbarcò nantu à un battellu chì partia pè a Grecia, è si fece dipone nantu à un scogliu à mezu mare. Custì, ci stete sei anni, passendu u so tempu à pregà.
Un ghjornu, affaccò una giovana ancu più bella chè Zoè. Disse chì u battellu chì a purtava si era affundatu è chì, da un pezzu, ùn avia tastatu un buccone di pane. Martinianu li dete à manghjà è à beie, è disse: "Eccu ciò chì mi resta di ciò chì un marinaru mi porta trè volte l'annu. Vulterà da quì à dui mesi è vi n'anderete cun ellu. Avvedeci". A' sframbattuta, falò à bordu di mare, si lampò in l'acqua, è nota... è nota... è ghjunse in Grecia duv'ellu campò in bon Cristianu.

## Riferimenti

* Cronica di A CORSICA da Orsu-Ghjuvanni CAPOROSSI,

## Ligami esterni

* Almanaccu Adecec 2007 Archiviu 2007-02-12 at the Wayback Machine
* Liggì l'arthìcuru innantu a la Sassaripedia - Leghje st'artìculu nant'à a Wikipedia sassarese
# 13 di ghjugnu

U 13 di ghjugnu hè u 164esimu ghjornu (u 165esimu ghjornu s'è l'annata hè bisesta) di u calendariu gregorianu.

## Nascite

- 1908: Maria Helena Vieira da Silva, pittrice portughese, naturalizata francesa. - 1970: Julián Gil, attore, mudellu, animatore è direttore argentinu.

## Morte

- 2005: Jesús Moncada, scrivanu spagnolu.

## Celebrazione
### I Santi

Santu Antone di Paduva.
Antone hè natu à u Portugallu, accantu à Lisbona, versu l'annu 1195. Avia 25 anni è ghjera canonicu regulare, quand'elli sò ghjunti, da u Maroccu, parechji Franciscani chì ghjeranu stati marturiati. Abbandona a so cungregazione, entre in quella di i frati minori di San Francescu è parte pè u Maroccu.
Ghjuntu quallà, si ammala. Prova à rivene à u Portugallu ma una timpesta si porta a barca nantu à e coste di a Sicilia. Tandu, i Franciscani siciliani si appruntavanu à parte per Assisi à u capitulu generale di u 1221. Antone si ne và cun elli in Italia.
U capitulu u manda à u rimitoriu di San Paulu, vicinu à Forli. Ci stà un annu, in una grotta, ùn surtendu chè per andà à spazzà a chjesa.
L'occasione fece chì, un ghjornu, ebbe à sustituì un predicadore chì ghjera malatu. Fù tantu eloquente, chì l'anu cacciatu a spazzula di manu è l'anu mandatu à predicà. Hà evangelizatu tutta l'Italia è parechje cità francese: Toulouse, Arles, Le Puy, Brives, Montpellieri.
Antone hè statu unu di i più grandi oratori. Quand'ellu ghjunghjia in un locu, e butteghe chjudianu e so porte, e cità si viutavanu. Parlava davanti à vintimila persone è ancu di più. A' ungnunu dava cunfortu, cunsulazione. Un' avia u so paru per cumintà u Vangellu. Vituperava contru à i preti chì ùn pensavanu chè à u so benistà è prumettia l'infernu à i ricchi chì campavanu di u sudore di i poveri.
Hà predicatu cusì durante nove anni, senza mai una stonda di riposu. Hè mortu u 13 ghjugnu di u 1231, in Paduva, à pusà nantu à una carrega è cantendu e lode di u Signore.
U papa Gregoriu IX, chì l'avia intesu predicà, l'hà canunizatu u 30 maghju 1232, fattu eccezziunale, mancu un annu dopu à a so morte.
Hè diventatu subitu un santu assai pupulare per via chì unipochi di cunventi franciscani l'anu sceltu cum'è patrone.
Etimolugia, casate, nomi, Cf u 17 ghjennaghju.
Paesi è cità: Portugallu, Paduva, Anzio, Hildesheim.
Prutezzione: preganu à Sant'Antone pè e cavalline è, soprattuttu, pè a cerca di oggetti persi.

## In Corsica

* 1769: Pasquale Paoli parte in esigliu in Inghilterra.

## Ligami

* Storia corsa
* Archiviu 2006-04-22 at the Wayback Machine L'almanaccu 2006 di l'Adecec
# Corymbia ficifolia

Corymbia ficifolia :
| Corymbia ficifolia ||
| Classifica scentifica ||
| Regnu | Plantae |
| Classa | Polypodiopsida |
| Divisione | Tracheophyta |
| Sottudivisione | Spermatophytes |
| Ordine | Myrtales |
| Famiglia | Myrtaceae |
| Generu | Corymbia |
| Nome binuminale ||
| Corymbia ficifolia Agostino Todaro, 1866 ||
Corymbia ficifolia hè una spezia d'arburu chì face parte di a famiglia di e Myrtaceae.

## Descrizzione

Corymbia ficifolia, ancu cunnisciutu sottu u nome di ocalitu rossu, hè un arburu à foglie persistente appartinendu à a famiglia di e Myrtaceae. Hè originariu d'Australia è hè largamente cultivatu in numerose rigione di u mondu per causa di a so bellezza è di a so resistenza.
Stu arburu aghjunghje di regula un'altezza da 10 à 15 metri, bench'ellu possi qualchì volta aghjunghje sinu à 25 metri. Pussede un fustu drittu è una curteccia roza di culore grisgiu o brunicciu o ancu russicciu. E casce sò lanceulate, d'un verde lampante, è misuranu circa 10 à 15 centimi di longu. I fiori sò ragruppati in corimbi, da induve u nome di a spezia, è sò d'un rossu lampante, bench'ellu esistinu ancu varietà à fiori rusulati o bianchi.

## Ripartizione

Corymbia ficifolia hè endemica di u punente di l'Australia, induv'ella cresce per u più in e rigione custiere è e piane. Omu u trova ancu in certe rigione da u livante di l'Australia, induv'ella hè stata introduttu. Fora di a so area di ripartizione naturale, stu arburu hè cultivatu in numerosi paesi à traversu u mondu, in particulare in Europa, in America suprana è in Asia.
Corymbia ficifolia hè prisente in Corsica.

## Biolugia

Stu arburu hè bè adattatu à i climi mediterranii è resiste bè à a sicchina. Priferisce e terre belle assiccate è tullereghja e terre povere in nutrimenti. A fiuritura hà locu per u più d'istate, attirendu numerosi insetti inamacatori, tali l'ape è e farfalle. I frutti sò capsule legnose cuntinendu numerose granelli.

## Tassonumia

Corymbia ficifolia hè stata discritta per a prima volta da u botanistu francese Jacques Labillardière in u 1800. Hè stata à l'iniziu classificatu in u generu Eucalyptus, ma hè stata riclassatu in u generu Corymbia in u 1995. Hè ancu cunnisciutu sottu à i sinonimi seguenti : Eucalyptus ficifolia, Eucalyptus calophylla var. ficifolia.

## Cunsirvazione

Corymbia ficifolia ùn hè micca cunsideratu cum'è una spezia minacciata. Per causa di a so pupularità intantu chì arburu d'ornamentu, hè largamente cultivatu in numerosi paesi. Eppuru, hè impurtante di vighjà à ciò ch'e pupulazione selvatiche ùn sianu micca sfruttate cù eccessu è ch'è l'ambienti naturali sianu prisirvati per mantene a diversità genetica di a spezia.

## Riferimenti

* Jeanmonod D. & Gamisans J. (2013) Flora Corsica (2 ed), Edisud.

## Note

* ↑ Jeanmonod & Gamisans (2013).

## Altri prugetti

* Corymbia ficifolia annantu à Wikimedia Commons.
# Coscurita

Coscurita hè una cumuna spagnola di a pruvincia di Soria, in a cumunità autonoma di Castiglia è León.